CELEX: 22007D0754
Language: el
Date: 2007-11-09 00:00:00
Title: 2007/754/ΕΚ: Απόφαση αριθ. 1/2007 του Συμβουλίου σύνδεσης ΕΕ-Τυνησίας, της 9ης Νοεμβρίου 2007 , για τη σύσταση της υποεπιτροπής Δικαιώματα του Ανθρώπου και Δημοκρατία

23.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 305/24
            
         
      ΑΠΌΦΑΣΗ αριθ. 1/2007 ΤΟΥ ΣΥΜΒΟΥΛΊΟΥ ΣΫΝΔΕΣΗΣ ΕΕ-ΤΥΝΗΣΊΑΣ
   
   της 9ης Νοεμβρίου 2007
   για τη σύσταση της υποεπιτροπής «Δικαιώματα του Ανθρώπου και Δημοκρατία»
   (2007/754/ΕΚ)
   ΤΟ ΣΥΜΒΟΥΛΙΟ ΣΥΝΔΕΣΗΣ ΕΕ-ΤΥΝΗΣΙΑΣ,
   Έχοντας υπόψη την ευρωμεσογειακή συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Τυνησίας, αφετέρου (εφεξής: «συμφωνία σύνδεσης»),
   Εκτιμώντας τα ακόλουθα:
   
               (1)
            
            
               Ο σεβασμός των δημοκρατικών αρχών, των ανθρωπίνων δικαιωμάτων και των θεμελιωδών ελευθεριών αποτελεί αναπόσπαστο και ουσιαστικό μέρος του πλαισίου που διέπει τις σχέσεις μεταξύ της Ευρωπαϊκής Ένωσης (ΕΕ) και των μεσογειακών της εταίρων.
            
         
               (2)
            
            
               Τα θέματα αυτά αποτελούν ουσιαστικό μέρος της συμφωνίας σύνδεσης και θα συζητούνται με τη δέουσα προσοχή στο πλαίσιο των διαφόρων οργάνων που προβλέπει η συμφωνία.
            
         
               (3)
            
            
               Η πολιτική γειτονίας θέτει φιλόδοξους στόχους βασιζόμενους στην εκατέρωθεν αναγνωρισμένη προσήλωση σε κοινές αξίες, μεταξύ των οποίων η δημοκρατία, το κράτος δικαίου, ο σεβασμός και η προώθηση των ανθρωπίνων δικαιωμάτων στο σύνολό τους, περιλαμβανομένου του δικαιώματος στην ανάπτυξη.
            
         
               (4)
            
            
               Η ζωτικότητα των σχέσεων της ΕΕ με τις χώρες της Νοτίου Μεσογείου αυξάνει συνεχώς σε ένταση, χάρη στην εφαρμογή των ευρωμεσογειακών συμφωνιών, στα σχέδια δράσης για τη γειτονία, καθώς και στη συνέχιση της ευρωμεσογειακής εταιρικής σχέσεως. Η προσέγγιση των σχετικών με τις εν λόγω προτεραιότητες νομοθεσιών των χωρών αυτών και η υλοποίηση των προτεραιοτήτων της ευρωμεσογειακής σχέσης με κάθε χώρα χρήζουν τακτικής παρακολούθησης.
            
         
               (5)
            
            
               Οι σχέσεις και η συνεργασία με τις χώρες της Μεσογείου μπορούν να αναπτυχθούν λαμβανομένων υπόψη των αρμοδιοτήτων της ΕΕ, της συνοχής και ισορροπίας της Διαδικασίας της Βαρκελώνης στο σύνολό της, καθώς και των ιδιαιτεροτήτων και αναγκών κάθε μεσογειακής χώρας.
            
         
               (6)
            
            
               Το Συμβούλιο Σύνδεσης αποφάσισε ήδη τη σύσταση υποεπιτροπών στο πλαίσιο της Επιτροπής Σύνδεσης ΕΕ-Τυνησίας, προκειμένου να παρέχεται κατάλληλο θεσμικό πλαίσιο για την υλοποίηση και την ενίσχυση της συνεργασίας.
            
         
               (7)
            
            
               Το άρθρο 84 της συμφωνίας σύνδεσης προβλέπει τη σύσταση ομάδων εργασίας ή οργάνων αναγκαίων για την εφαρμογή της,
            
         ΑΠΟΦΑΣΙΖΕΙ:
   Άρθρο 1
   1.   Συστήνεται η υποεπιτροπή «Δικαιώματα του Ανθρώπου και Δημοκρατία» στα πλαίσια της Επιτροπής Σύνδεσης ΕΕ-Τυνησίας (εφεξής: «Επιτροπή Σύνδεσης»).
   Ο εσωτερικός της κανονισμός περιλαμβάνεται στο παράρτημα.
   2.   Θέματα εμπίπτοντα στην εντολή της υποεπιτροπής είναι δυνατόν να εξετάζονται και σε υψηλότερα επίπεδα, στο πλαίσιο του πολιτικού διαλόγου μεταξύ της Ευρωπαϊκής Ένωσης και της Τυνησίας.
   3.   Η Επιτροπή Σύνδεσης εισηγείται προς το Συμβούλιο Σύνδεσης όλα τα μέτρα που είναι αναγκαία για την εξασφάλιση της ορθής λειτουργίας της υποεπιτροπής.
   Άρθρο 2
   Η παρούσα απόφαση αρχίζει να ισχύει από την ημέρα της έκδοσής της.
   
      Βρυξέλλες, 9 Νοεμβρίου 2007.
      
         
            Για το Συμβούλιο Σύνδεσης ΕΕ-Τυνησίας
         
         L. AMADO
         
      
   
   
      ΠΑΡΑΡΤΗΜΑ
      Εσωτερικός κανονισμός της υποεπιτροπής «Δικαιώματα του Ανθρώπου και Δημοκρατία»
      1.   Σύνθεση και προεδρία
      Η υποεπιτροπή «Δικαιώματα του Ανθρώπου και Δημοκρατία» (εφεξής: «υποεπιτροπή») απαρτίζεται από εκπροσώπους της Επιτροπής και των κρατών μελών, αφενός, και από εκπροσώπους της κυβέρνησης της Δημοκρατίας της Τυνησίας αφετέρου. Την προεδρία ασκούν εναλλάξ τα δύο μέρη.
      2.   Ρόλος
      Η υποεπιτροπή λειτουργεί υπό την εποπτεία της Επιτροπής Σύνδεσης ΕΕ-Τυνησίας (εφεξής: «Επιτροπή Σύνδεσης»), την οποία και ενημερώνει έπειτα από κάθε συνεδρίασή της. Η υποεπιτροπή δεν έχει δικαίωμα λήψης αποφάσεων. Μπορεί ωστόσο να υποβάλλει προτάσεις στην Επιτροπή Σύνδεσης.
      3.   Αντικείμενο
      Η υποεπιτροπή εξετάζει την εφαρμογή της συμφωνίας σύνδεσης ΕΕ-Τυνησίας στους τομείς που απαριθμούνται κατωτέρω. Αποτελεί, επίσης, τον κύριο μηχανισμό για την τεχνική παρακολούθηση της υλοποίησης των σχετικών με τα ανθρώπινα δικαιώματα και τη δημοκρατία δράσεων που προβλέπει το σχέδιο δράσης ΕΕ-Τυνησίας, στα πλαίσια της πολιτικής γειτονίας. Εξετάζει την πρόοδο όσον αφορά την προσέγγιση και την εφαρμογή των νομοθεσιών. Είναι ενδεχομένως δυνατή και η εξέταση της συνεργασίας μεταξύ δημοσίων διοικήσεων, σύμφωνα με το σχέδιο δράσης και στα πλαίσια της πολιτικής γειτονίας. Η υποεπιτροπή εξετάζει την επιτελούμενη πρόοδο στους τομείς που αναφέρονται κατωτέρω και προτείνει τα μέτρα που πρέπει ενδεχομένως να ληφθούν:
      
                  α)
               
               
                  κράτος δικαίου και δημοκρατία: περιλαμβάνονται η ενίσχυση της δημοκρατίας και του κράτους δικαίου, η ανεξαρτησία της δικαιοσύνης, η πρόσβαση σε αυτήν και ο εκσυγχρονισμός της·
               
            
                  β)
               
               
                  εφαρμογή των κύριων διεθνών συμβάσεων στον τομέα των ανθρωπίνων δικαιωμάτων και των θεμελιωδών ελευθεριών, καθώς και εξέταση των δυνατοτήτων προσχώρησης στα προαιρετικά πρωτόκολλα των εν λόγω συμβάσεων·
               
            
                  γ)
               
               
                  ενίσχυση της διοικητικής ικανότητας και εθνικοί θεσμοί.
               
            Ο παρών κατάλογος δεν είναι εξαντλητικός, η δε Επιτροπή Σύνδεσης θα μπορεί να προσθέσει και άλλα θέματα, κατόπιν συμφωνίας των δύο μερών.
      Σε συνεδρίαση της υποεπιτροπής μπορούν να συζητούνται θέματα που αφορούν έναν, πολλούς, ή και όλους τους τομείς που απαριθμούνται ανωτέρω.
      4.   Γραμματεία
      Ένας υπάλληλος της Ευρωπαϊκής Επιτροπής και ένας υπάλληλος της κυβέρνησης της Δημοκρατίας της Τυνησίας ενεργούν από κοινού ως μόνιμοι γραμματείς της υποεπιτροπής στους οποίους ανατίθεται η προετοιμασία των συνεδριάσεών της.
      5.   Συνεδριάσεις
      Η υποεπιτροπή συνεδριάζει τουλάχιστον μια φορά κατ’ έτος. Μπορεί να συγκληθεί συνεδρίαση κατόπιν αιτήσεως εκατέρου των μερών. Ο μόνιμος γραμματέας του αιτούντος διαβιβάζει την αίτηση στο άλλο μέρος. Άμα τη λήψει της αιτήσεως, ο μόνιμος γραμματέας του άλλου μέρους απαντά εντός 15 εργάσιμων ημερών.
      Οι συνεδριάσεις της υποεπιτροπής πραγματοποιούνται κατά την ημερομηνία και στον τόπο που έχουν συμφωνήσει τα δύο μέρη.
      Οι συνεδριάσεις συγκαλούνται, για λογαριασμό εκάστου των μερών, από τον μόνιμο γραμματέα σε συμφωνία με τον Πρόεδρο. Πριν από κάθε συνεδρίαση, ο πρόεδρος ενημερώνεται για τη σύνθεση της αντιπροσωπείας εκάστου μέρους.
      Εφόσον συμφωνήσουν και τα δύο μέρη, η υποεπιτροπή μπορεί να ζητήσει τη διεξαγωγή πραγματογνωμοσύνης, προκειμένου να λάβει εξειδικευμένες πληροφορίες επί προσυμφωνηθέντων θεμάτων.
      6.   Ημερήσια διάταξη των συνεδριάσεων
      Όλες οι προτάσεις των δύο μερών για εγγραφή θεμάτων στην ημερήσια διάταξη της υποεπιτροπής διαβιβάζονται στους μόνιμους γραμματείς της υποεπιτροπής.
      Η προσωρινή ημερήσια διάταξη περιλαμβάνει τα σημεία για τα οποία υποβλήθηκε στους μόνιμους γραμματείς αίτηση ώστε να περιληφθούν στην ημερήσια διάταξη, το αργότερο δεκαπέντε ημέρες πριν από τη συνεδρίαση.
      Για κάθε συνεδρίαση, ο πρόεδρος καταρτίζει προσωρινή ημερήσια διάταξη σε συνεννόηση με το έτερο μέρος, το αργότερο δέκα ημέρες πριν από τη συνεδρίαση.
      Τα έγγραφα εργασίας πρέπει να παραλαμβάνονται και από τα δύο μέρη τουλάχιστον επτά ημέρες πριν από τη συνεδρίαση. Οι προθεσμίες αυτές μπορούν να συντέμνονται κατόπιν συμφωνίας των δύο μερών.
      Η υποεπιτροπή εγκρίνει την ημερήσια διάταξη στην αρχή κάθε συνεδριάσεως.
      7.   Πρακτικά
      Οι δύο μόνιμοι γραμματείς καταρτίζουν και εγκρίνουν τα πρακτικά έπειτα από κάθε συνεδρίαση. Οι μόνιμοι γραμματείς της υποεπιτροπής διαβιβάζουν αντίγραφο των πρακτικών στους γραμματείς και τον Πρόεδρο της Επιτροπής Σύνδεσης.
      8.   Δημοσιότητα
      Οι συνεδριάσεις της υποεπιτροπής δεν είναι δημόσιες, τα δε πρακτικά τους είναι εμπιστευτικά.